b'\n_START_ARTICLE_\nBerilij in njegove spojine\n_START_SECTION_\nLastnosti\n_START_PARAGRAPH_\nBerilij in njegove spojine so strupi in potencialne karcinogene snovi (gre za snov, za katero je dokazano karcinogenost na poskusnih \xc5\xbeivalih). Izpostavljenost beriliju povzro\xc4\x8da kroni\xc4\x8dno beriliozo, ki je priznana kot poklicna bolezen plju\xc4\x8d, ki jo povzro\xc4\x8da vdihavanje berilija. Znane pa so tudi druge akutne bolezni dihal, ki jih povzro\xc4\x8da berilij._NEWLINE_Pri po\xc5\xbearu nastanejo dra\xc5\xbeilni, jedki in strupeni plini. Z vdihavanjem, ob zau\xc5\xbeitju ali ob stiku s ko\xc5\xbeo lahko berilij in njegove spojine povzro\xc4\x8dijo trajnej\xc5\xa1e okvare zdravja._NEWLINE_Raztaljeni berilijev klorid, oksid in sulfat v stiku s ko\xc5\xbeo ali o\xc4\x8dmi povzro\xc4\x8dijo hude opekline.\n_START_SECTION_\nUkrepi za prvo pomo\xc4\x8d\n_START_PARAGRAPH_\nPo vdihavanju ali zau\xc5\xbeitju je potrebno ponesre\xc4\x8denca takoj premakniti na sve\xc5\xbe zrak in mu nuditi prvo pomo\xc4\x8d v primeru \xc4\x8de ponesre\xc4\x8denec ne diha. Pri tem je potrebno paziti, da umetnega dihanja ne izvajamo na usta, \xc4\x8de je ponesre\xc4\x8denec vdihaval ali zau\xc5\xbeil snov, ampak si pomagamo z ustreznim nastavkom ali drugim medicinskim aparatom. \xc4\x8ce je dihanje ote\xc5\xbeeno pa uporabimo kisik. Takoj ko je mogo\xc4\x8de moramo odstraniti in izolirati kontaminirano obleko in obutev. V primeru stika s snovjo ja potrebno takoj izpirati ko\xc5\xbeo in o\xc4\x8di s teko\xc4\x8do vodo najmanj 20 minut. Po\xc5\xa1kodovanca nato pokrijemo. Po prihodu medicinskega osebja jih je potrebno seznaniti z nevarnostjo.\n_START_SECTION_\nUkrepi ob po\xc5\xbearu\n_START_PARAGRAPH_\nV primeru po\xc5\xbeara so primerna sredstva za ga\xc5\xa1enje razpr\xc5\xa1ena voda, vodna megla ali alkoholno obstojna pena. Ne smemo pa uporabljati polnega vodnega curka in ne smemo vlivati vode v kontejner. Vodo od ga\xc5\xa1enja je potrebno zajeziti za kasnej\xc5\xa1o odstranitev. Kontejner je treba hladiti z velikimi koli\xc4\x8dinami vode, tudi ko ta ne gori ve\xc4\x8d. Umakniti se je potrebno takoj, ko sli\xc5\xa1imo \xc4\x8dudne zvoke ali \xc4\x8de opazimo, da se barva cisterne ali kontejnerja spreminja. Ves \xc4\x8das morajo gasilci uporabljati ustrezno za\xc5\xa1\xc4\x8ditno opremo.\n_START_SECTION_\nUkrepi ob nezgodnih izpustih\n_START_PARAGRAPH_\nOb nezgodnem izpustu je treba takoj izolirati podro\xc4\x8dje izpusta in odstraniti vse vire v\xc5\xbeiga (ne kadimo, odstranimo iskrenje in plamen v neposredni oklici). Zaustavimo iztekanje, \xc4\x8de je to le mogo\xc4\x8de in ne predstavlja nevarnosti. Prepre\xc4\x8dimo vstop razlite snovi v vodne vire, kanalizacijo, kleti in zaprte prostore._NEWLINE_\xc4\x8ce ni po\xc5\xbeara, nas varuje kemijska za\xc5\xa1\xc4\x8ditna ali protipra\xc5\xa1na obleka. Za pobiranje absorbirane snovi uporabimo neiskre\xc4\x8de orodje in snov shranimo v zbiralnik za kasnej\xc5\xa1o oskrbo.\n_START_SECTION_\nRavnanje z nevarno snovjo in skladi\xc5\xa1\xc4\x8denje\n_START_PARAGRAPH_\nRavnati moramo po opozorilih in navodilih, napisanih na posodah, embala\xc5\xbei oziroma v deklaraciji._NEWLINE_Skladi\xc5\xa1\xc4\x8diti jih moramo v hladnem, dobro zra\xc4\x8dnem prostoru.\n_START_SECTION_\nFizikalne in kemijske lastnosti\n_START_PARAGRAPH_\nBerilij in njegove spojine se nahajajo v trdem agregatnem stanju. Berilij je srebrno-modre barve, njegove strupene spojine pa imajo najve\xc4\x8dkrat sladek okus.\n_START_SECTION_\nObstojnost in reaktivnost\n_START_PARAGRAPH_\nPri standardni temperaturi in tlaku je berilij na zraku odporen proti oksidaciji. Berilijev oksid (BeO) je zelo obstojen na visokih temperaturah._NEWLINE_\xc4\x8ce pride do segrevanja berilija lahko hlapi tvorijo ekplozivne zmesi z zrakom, tako obstaja nevarnost eksplozije na prostem in v zaprtih prostorih._NEWLINE_Pri po\xc5\xbearu nastajajo dra\xc5\xbeilni, jedki in strupeni plini._NEWLINE_Stik s kovino lahko povzro\xc4\x8di nastajanje vnetljivega plina.\n_START_SECTION_\nToksikolo\xc5\xa1ki podatki\n_START_PARAGRAPH_\nAkutna strupenost pri vdihavanju: LD50 0,5 mg/kg. Berilij je strup prav tako tudi njegove spojine. Gre za potencialne karcinogene snovi. Izpostavljenost beriliju povzro\xc4\x8da kroni\xc4\x8dno bolezen imenovano berilioza in druge akutne bolezni dihal. Stik ranjene ko\xc5\xbee z berilijem lahko povzro\xc4\x8di izpu\xc5\xa1\xc4\x8daje in \xc4\x8dire.\n_START_SECTION_\nEkotoksikolo\xc5\xa1ki podatki\n_START_PARAGRAPH_\n\xc5\xa0irjenje po\xc5\xbeara in odtekanje vode od ga\xc5\xa1enja povzro\xc4\x8dita jedko in strupeno reakcijo in s tem onesna\xc5\xbeenje.'